Rug keil Tour-kampioen Bernal op | Netwerk24
Deur Marnus Kok 15 Augustus 2020 18:07
Die Colombiaanse fietsryer Egan Bernal het weens 'n seer rug nie aangetree vir die vierde skof van die Critérium du Dauphiné nie. Foto: Getty Images
Die 23-jarige Bernal (Ineos) was ná Vrydag se derde skof in die algehele sewende plek – 31 sekondes agter die voorloper, Primož Roglic (Jumbo-Visma).
Bernal se spanmaat Geraint Thomas het by die wegspring Saterdag bevestig dat die Colombiaan las van sy rug het.
"Hy gaan nie vandag begin nie. Hy het effense las van sy rug en die beste ding vir hom is om dinge rustig te neem. Dit is so kort voordat die Tour (op 29 Augustus) begin, dat dit belangrik is dat hy 100% reg is daarvoor," het Thomas volgens cyclingnews.com gesê.
"Ek dink nie dit is 'n groot probleem nie, dit is net beter om versigtig te wees. Hy het voor dié wedren aan twee ander deelgeneem, so hy het die wedrenne gekry wat hy nodig het."
Die skof, oor 153,5 km tussen Ugine en Megève is gewen deur die Duitser Lennard Kämna (Bora-Hansgrohe). Sy wentyd was 4 uur, 27 minute en 56 sekondes.
Roglic, wat vroeër die dag geval het en met 'n geskeurde fietsrybroek gelyk het of hy in 'n veldslag was, het die skof in die 10de plek voltooi. Hy is steeds die algehele voorloper, 14 sekondes voor die Fransman Thibaut Pinot (Groupama-FDJ), wat tweede is.
Suid-Afrika se Louis Meintjes (NTT) het die skof in die 27ste plek voltooi.
Thomas en Chris Froome, wat tussen hulle met vyf Tour-seges spog, het vir die soveelste keer die afgelope paar dae nie regtig op hul gemak voorgekom nie. Thomas het die skof in die 58ste plek voltooi – 16 minute en 2 sekondes ná Kämna. Froome het 109de oor die eindstreep gery – 26 minute en 54 sekondes ná die skofwenner.